Individuel terapi | Terapi ved Lone Harbo i Randers | Er du kørt fast?
Individuel terapi er for dig, der er kørt fast og ønsker hjælp til at komme videre, når livet gør ondt eller synes meningsløst. Måske oplever du stress, depression, angst, ensomhed, tristhed, generthed eller mindreværd? Måske har du haft en traumatisk oplevelse og befinder dig i en krise? Måske er en af dine nærmeste alvorligt syg eller misbruger?
Individuel terapi er også for dig, der ønsker at lære mere om dig selv og at udvikle dig professionelt eller personligt.
Vi tager udgangspunkt i din situation, som den er lige nu
Hos mig tager samtalerne udgangspunkt i din situation, som den er lige nu. Jeg giver dig ikke ”svarene”, men hjælper dig til at finde dem selv/i dig selv. Det jeg gør, er at gå vejen sammen med dig; jeg deler dine oplevelser i terapien og jeg stiller spørgsmål, der åbner for refleksion. Forandringen finder sted i dit helt eget tempo. For nogen går den proces hurtigere end for andre – det afhænger altid af den enkelte person. For nogen er et par møder med mig nok, andre har behov for et længere forløb.
Vejrtræknings- og mindfulness øvelser
I terapien inddrager jeg ofte vejrtræknings- og mindfulness øvelser, samt mindfulness baseret tegneterapi som et terapeutisk virkemiddel, når klienten bifalder det. Tegneterapi kan praktiseres på forskelligt teoretisk grundlag og kan derfor findes i mange udgaver. Jeg arbejder med tegning som en Triangulær Terapi og har fokus på relation og kontakt frem for fokus på produkt eller proces i sig selv. Så trods navnets klang af børnehaveaktivitet er tegneterapien dybt seriøst og psykologfagligt velbegrundet – og yderst relevant for voksne. Der kræves ingen særlige tegnekundskaber.